PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Neuvosto hyväksyi 29. marraskuuta 2012 annetulla päätöksellä neuvotteluohjeet, joilla komissio valtuutettiin neuvottelemaan vapaakauppasopimus Japanin kanssa. Komissio neuvotteli Euroopan unionin ja Japanin välisen talouskumppanuussopimuksen kyseisten neuvotteluohjeiden mukaisesti. Sopimuksen 8 luku sisältää kattavia määräyksiä palvelukaupasta, sijoitusten vapauttamisesta ja sähköisestä kaupasta.

Kun neuvottelut saatiin päätökseen, Euroopan unioni ei ollut kuitenkaan vielä vahvistanut sisäistä kantaansa rajat ylittävää tiedonsiirtoa ja henkilötietojen suojaa koskeviin horisontaalisiin määräyksiin kauppasopimuksissa. Sen vuoksi sopimus ei sisällä aineellisia sääntöjä Euroopan unionin ja Japanin välisestä rajat ylittävästä tiedonsiirrosta. Sen sijaan sopimuksen 8.81 artiklan uudelleentarkastelulausekkeen mukaan ”[o]sapuolet arvioivat kolmen vuoden kuluessa [tämän] sopimuksen voimaantulosta uudelleen, onko [tähän] sopimukseen tarpeen liittää tiedon vapaata liikkuvuutta koskevia määräyksiä”.

Euroopan komissio vahvisti 31. tammikuuta 2018 kauppaneuvotteluissa käytettävät, rajat ylittävää tiedonsiirtoa ja henkilötietojen suojaa koskevat horisontaaliset määräykset. Ne julkaistiin heinäkuussa 2018. Määräyksiä on käytetty menestyksekkäästi useissa kahdenvälisissä kauppaneuvotteluissa, ja niitä on ehdotettu WTO:ssa meneillään olevien sähköistä kauppaa koskevien neuvottelujen yhteydessä. Näin ollen Euroopan unioni on nyt valmis sisällyttämään heinäkuussa 2018 vahvistetut, rajat ylittävää tiedonsiirtoa koskevat määräykset sopimuksen sähköistä kauppaa koskeviin sääntöihin.

Kun Euroopan unionin ja Japanin edustajat olivat ensin käyneet teknisellä tasolla useita alustavia keskusteluja vuonna 2021, sopimuksen 22.1 artiklalla perustettu sekakomitea piti 25. maaliskuuta 2022 kokouksen, jossa se tarkasteli, olisiko rajat ylittävää tiedonsiirtoa koskevien määräysten sisällyttämisestä sopimukseen hyötyä Euroopan unionin ja Japanin talouskumppanuudelle. Tarkastelun perusteella Euroopan unionin ja Japanin edustajat sitoutuivat EU:n ja Japanin 28. huippukokouksessa harkitsemaan neuvottelujen aloittamista määräysten sisällyttämiseksi sopimukseen.

Euroopan unionin ja Japanin väliset kauppasuhteet ovat laaja-alaiset ja dynaamiset, ja niiden välillä tehty molemminpuolinen tietosuojan riittävyyttä koskeva järjestely on luonut maailman suurimman turvallisen henkilötietojen siirron alueen. Japani on Euroopan unionin läheisin strateginen kumppani indopasifisella alueella ja sen toiseksi suurin kauppakumppani Aasiassa. Sen vuoksi on aiheellista käynnistää ensimmäisen kerran yhtä asiaa koskevat neuvottelut rajat ylittävää tiedonsiirtoa sekä henkilötietojen ja yksityisyyden suojaa koskevien määräysten sisällyttämiseksi sopimukseen.

•Yhdenmukaisuus muiden alaa koskevien politiikkojen säännösten kanssa

Ehdotuksella pyritään luomaan säännöt, joilla puututaan perusteettomiin tiedonsiirron esteisiin mutta säilytetään Euroopan unionin sääntelyn riippumattomuus etenkin henkilötietojen ja yksityisyyden suojan suhteen. Ehdotuksella edistetään komission Euroopan parlamentille, neuvostolle, Euroopan talous- ja sosiaalikomitealle ja alueiden komitealle 18. helmikuuta 2021 antaman tiedonannon tavoitteita.

•Yhdenmukaisuus unionin muiden politiikkojen kanssa

Rajat ylittävää tiedonsiirtoa Japanin kanssa koskevat säännöt neuvotellaan rajat ylittävää tiedonsiirtoa sekä henkilötietojen ja yksityisyyden suojaa koskevien määräysten sisällyttämistä kauppasopimuksiin koskevan ehdotuksen mukaisesti. Näin noudatetaan kauppapolitiikan uudelleentarkastelussa, EU:n datastrategiassa ja komission yhteisessä tiedonannossa indopasifista aluetta koskevasta EU:n yhteistyöstrategiasta vahvistettua komission toimintalinjaa. Kauppapolitiikan uudelleentarkastelussa komissio sitoutui jatkamaan ”erityisesti datan liikkumista koskevien perusteettomien esteiden poistamista säilyttäen samalla riippumattoman sääntelyvaltansa tietosuojan ja yksityisyyden suhteen”. EU:n datastrategiassa todetaan: ”EU aikoo jatkossakin puuttua näihin datavirtojen perusteettomiin esteisiin kahdenvälisissä keskusteluissa ja kansainvälisillä foorumeilla – muun muassa Maailman kauppajärjestössä – edistäen ja suojaten samalla datankäsittelyn eurooppalaisia sääntöjä ja normeja EU:n lainsäädännön mukaisesti.” Tiedonsiirto määritellään merkittäväksi tekijäksi myös komission yhteisessä tiedonannossa indopasifista aluetta koskevasta EU:n yhteistyöstrategiasta.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

•Oikeusperusta

Ehdotuksen oikeusperusta on Euroopan unionin toiminnasta tehdyn sopimuksen (SEUT) 207 artiklan 4 kohdan ensimmäinen alakohta yhdessä sen 218 artiklan 3 ja 4 kohdan kanssa.

•Toissijaisuusperiaate (jaetun toimivallan osalta)

Euroopan unionista tehdyn sopimuksen (SEU) 5 artiklan 3 kohdan mukaan toissijaisuusperiaatetta ei sovelleta EU:n yksinomaisen toimivallan piiriin kuuluvilla aloilla.

•Suhteellisuusperiaate